Vyf vas ná Bergville-plaasaanvalArgieffoto Vier mans en ŉ huishulp is in hegtenis geneem ná ŉ boer in Bergville, KwaZulu-Natal, Maandag deur gewapende mans aangerand is. “Die 43-jarige boer is Maandag omstreeks 19:30 deur ŉ groep van vyf gewapende mans aangeval toe hy by die huis opgedaag het,” het kapt. Thulani Zwane, woordvoerder van die polisie, gesê. Hy en sy huishulp is vasgebind en in een van die slaapkamers gelos. Die mans het met die boer se voertuig en ŉ paar van sy vuurwapens gevlug. “Die boer kon die hulp van ander plaaswerkers inroep en die polisie is ontbied,” het Zwane gesê. ŉ Spoortoestel het die polisie tot by die boer se gesteelde voertuig gelei, wat verlate op ŉ pad tussen Bergville en Winterton gestaan het. Zwane sê die polisie het ŉ wenk ontvang oor vier wegkomvoertuie wat die mans gebruik het om mee te ontsnap. Die vier mans is Dinsdagmiddag aangekeer toe die polisie twee van die wegkomvoertuie in die Bergville-gebied opgemerk het. Die huishulp, wat ook in hegtenis geneem is, was vermoedelik ŉ medepligtige in die aanval, het Zwane gesê. Die polisie is steeds op soek na die ander twee voertuie en ŉ vyfde verdagte. Al vier mans en die huishulp sal na verwagting later vandeesweek in die Bergville-landdroshof verskyn. Die boer sterk aan in die hospitaal.